
        РЕШЕНИЕ 
№ РС-567-20-028
 
Днес, на 17.03.2021 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:

Сотир Цацаров - Председател
Антон Славчев - Заместник - председател
	Антоанета Георгиева – Цонкова – член
	Пламен Йоцов - член
	Силвия Къдрева- член

					У С Т А Н О В И :

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за извършване на проверка за конфликт на интереси № 528-К от 04.11.2020 година по сигнал с вх.№ ЦУ01/С-567/ 09.09.2020 г. на КПКОНПИ.
Сигналът е насочен срещу Мария *** Киркова – кмет на Община Х. за мандат 2019-2023 г. и Динко *** Тървалиев – общински съветник в Общински съвет Х.
В сигнала се съдържат твърдения за това, че като кмет на Община Х. Мария Киркова, в качеството й на възложител по Закона за обществените поръчки (ЗОП), е провела обществена поръчка с предмет: „Доставка и монтаж на климатични системи за нуждите на Община Х.“ по реда на Глава 26 от ЗОП „Събиране на оферти с обява“, като в утвърдената документация липсва обосновка относно необходимостта от закупуване на климатичните системи, в това число в посочения размер и по места. От подадените три оферти за участие в обществената поръчка, назначената от кмета комисия, на база критерия „оптимално съотношение качество/цена“, е класирала на първо място участника, предложил най-висока цена, което води до разходване на повече средства от общинския бюджет. С това са поставени под съмнение целите на поръчката, тъй като в дружеството, класирано на първо място - „***“ ООД, с което кметът на общината е сключил договора за доставка и монтаж на климатичните системи, съдружник е майката на общинския съветник Динко Тървалиев, а съпругата на Тървалиев е началник на отдел в Община Х. Към сигнала са приложени като доказателства документите по обществена поръчка „Доставка и монтаж на климатични системи за нуждите на Община Х.“  – разпечатка от сайта на Община Х. 
Във връзка с твърденията в сигнала от Община Х. е изискана и с писмо, вх. № ЦУ01/18334/13.10.2020 г. на КПКОНПИ, от кмета на Община Х. е получена информация относно проведената обществена поръчка и заверен препис от документите по обявяване и провеждане на същата /том I, стр. от 86 до 91 и том II от преписката/. 
С писмо, вх. № ЦУ01-2937 от 11.02.2020 г., от Председателя на Постоянната комисия за предотвратяване и установяване на конфликт на интереси, действаща и по ЗПКОНПИ към Общински съвет - Х. е получена изисканата от Комисията информация и доказателства за служебното качество на Мария Киркова и Динко Тървалиев – клетвени листове от 08.11.2019 г., а с писмо вх. №ЦУ01-4343/02.03.2021 г. са получени Протокол № 6 от заседание на Общински съвет Х. от 12.02.2020 г. и Решение № 81/12.02.2020 г., ведно със списък с поименното гласуване на общинските съветници, както и незаверено копие на План-график за провеждане на обществените поръчки в Община Х. за периода 01.01.2020 г. – 31.12.2020 г. (неутвърден от кмета на общината) и Договор № 746/29.07.2020 г., сключен между Община Х. и „***“ ООД. 
Служебно са направени справки в регистър НБД „Население“, в Имотен регистър, в Търговски регистър, на електронната страница на Община Х., както и в Регистъра на лицата, заемащи висши публични длъжности на КПКОНПИ - за подадените от Мария Киркова и Динко Тървалиев декларации по чл.35, ал.1, т.2 от ЗПКОНПИ.

След като обсъди събраните в хода на административното производство доказателства, комисията установи следното от фактическа страна:

Сигналът е подаден от физическо лице с посочени три имена, адрес и е подписан.
Мария *** Киркова е избрана за кмет на Община Х. на проведените на 28.10.2019 г. местни избори за кметове и общински съветници, за мандат 2019-2023 г. Същата е подписала клетвен лист на 08.11.2019 г. 
Динко *** Тървалиев е избран за общински съветник в Общински съвет – Х. на проведените на 28.10.2019 г. местни избори за кметове и общински съветници, за мандат 2019-2023 г. Същият е подписал клетвен лист на 08.11.2019 г. 
От справка в Търговски регистър е установено, че съдружници в „***“ООД, ЕИК ***, гр. Х. са А.А.Т. и Д.К.Н., като Н. е и управител на дружеството.
От справка в НБД „Население“ е видно, че А.А.Т. е майка на Динко *** Тървалиев, който има съпруга М.Б.Т. Д.К.Н. е първи братовчед на М.Т. Не е установено родство по смисъла на §1, т.15, б. „а от ДР на ЗПКОНПИ между Мария *** Киркова и някое от лицата – Д.Т., М.Т., А.Т. и Д.Н. 
Видно от писмо от Председателя на Постоянната комисия за предотвратяване и установяване на конфликт на интереси, действаща и по ЗПКОНПИ към Общински съвет - Х., вх. № ЦУ01-2937 от 11.02.2020 г. на КПКОНПИ, М.Б.Т. е служител в Община Х. на длъжност Началник отдел „Образование и социални дейности“. От писмото става ясно и че Общински съвет Х. не е вземал решение по обявяването на обществена поръчка с предмет „Доставка и монтаж на климатични системи за нуждите на Община Х.“.
От представен по преписката с писмо от  Председателя на Постоянната комисия за предотвратяване и установяване на конфликт на интереси, действаща и по ЗПКОНПИ към Общински съвет – Х., вх. № ЦУ01-4343/02.03.2021 г. на КПКОНПИ, План-график за провеждане на обществени поръчки в Община Х. за периода от 01.01.2020 г. до 31.12.2020 г. (незаверено копие и неутвърден от кмета), изготвен от началник-отдел „Правно нормативна дейност“ в общината, е видно, че под №7 е планирана обществена поръчка: „Доставка на климатици“, както следва: за сектор „Образование“ - 10 бр., с прогнозна цена 19 167 лв; Общинска администрация - 7 броя, с прогнозна цена 8 333 лв.;  Център за обществена подкрепа (ЦОП) - прогнозна цена 6583 лв.; Общинско предприятие „Общински паркинги, пазари, отдих и туризъм“ (ОП „ОППОТ“) - прогнозна цена 1250 лв.; Център за настаняване от семеен тип за деца/младежи с увреждания (ЦНСТДУ) - прогнозна цена 16 667 лв. Като източник на финансиране на обществената поръчка е посочен бюджета, а като ред за възлагане - по чл.20, ал.3 от ЗОП - с обява.
На 12.02.2020 г. е проведено заседание на Общински съвет Х., на което по т.3 от дневния ред, на база внесена от кмета на общината докладна записка, е направено обсъждане и гласуване относно: I. Разпределение на преходния остатък от реализираните в края на годината икономии и II. Приемане бюджета на Община Х. за 2020 г. По т.3.I. Разпределение на преходния остатък от 2019 г., в частта относно разходите за делегираните от държавата дейности и в частност по бюджетите на второстепенните разпоредители, са заложени: разход в размер на 7 900 лв. за 5 броя климатици за Център за обществена подкрепа и разход в размер на 20 000 лв. за придобиване на дълготрайни материални активи - 11 броя климатици  за Център за настаняване от семеен тип за деца с увреждания. По т.3.I e прието Решение №78 по Протокол № 6 от 12.02.2020 г. от заседание на Общински съвет Х. от същата дата. По т.3.II. е прието Решение №81/12.02.2020 г. по Протокол № 6 от заседание на Общински съвет Х., с което е приет бюджета на Община Х., според направеното от кмета предложение. Общинският съветник Динко Тървалиев е присъствал на заседанието и е взел участие в гласуването по т.3 от дневния ред.
От събраните по преписката доказателства е видно, че с Обява № РД-ЗОП-31/12.06.2020 г. кметът на Община Х., в качеството на публичен възложител по смисъла на чл.5, ал.2, т.9 от ЗОП обявява обществена поръчка с предмет: „Доставка и монтаж на климатични системи за нуждите на Община Х.“. Съгласно заявеното от кмета на Община Х. в писмо с вх. № ЦУ01/18334/13.10.2020 г. на КПКОНПИ, обществената поръчка се обявява на база извършено от кмета планиране, на основание чл.25 от Правилника за прилагане на закона за обществените поръчки (ППЗОП) и изготвения, на основание чл.26, ал.1 от ППЗОП график за провеждане и възлагане на тези поръчки. Обществената поръчка е обявена на основание чл.20, ал.3, т.2 и във вр. с чл.17 от ЗОП - по реда за възлагане чрез събиране на оферти с обява, поради това, че максималният разполагаем финансов ресурс на възложителя е 52 000 лева, без ДДС. В обявата подробно са разписани изискванията към кандидатите, условията за допустимост и подбор. 
По преписката е представена Заповед № РД-ЗОП-37 от 23.06.2020 г. на кмета на Община Х., с която същият назначава Комисия за провеждане на обществената поръчка. Видно от Протокол №1 от 23.06.2020 г. на свое заседание от същата дата назначената от кмета комисия е провела заседание, на което са разгледани подадените общо три оферти от участниците „***“ ООД, „***“ ЕООД и „***“ ООД, отворени са пликовете с офертите и ценовите предложения, подробно са обсъдени документите на участниците и е извършен подбор и класиране на база критерия „оптимално съотношение качество/цена“ по заложената методика в документацията за участие. Комисията за провеждане на обществената поръчка прави предложение до кмета, в качеството му на възложител, да утвърди протокола от проведеното заседание и да избере за изпълнител класирания на първо място от комисията участник – „***“ ООД.   
На 16.07.2020 г. кметът на Община Х. утвърждава Протокол №1 от 23.06.2020 г. от заседание на назначената от него Комисия за провеждане на обществената поръчка, в това число направеното от същата предложение за изпълнител да бъде избран класирания на първо място от комисията участник – „***“ ООД.   
	На 29.07.2020 г., в град Х., е сключен Договор №746/29.07.2020 г. между Община Х., представлявана от кмета Мария Киркова, като възложител и „***“ ООД, като изпълнител, на основание чл.194, ал.1 във връзка с чл.112, ал.1 от ЗОП и утвърдения на 16.07.2020 г. от кмета, като възложител, Протокол №1 от 23.06.2020 г.  за избор на изпълнител на обществена поръчка: „Доставка и монтаж на климатични системи за нуждите на Община Х.“. Цената по договора е в размер на 44191,73 лева, без ДДС или 53030 лева, с включен ДДС. Съгласно чл.2.3 от договора, плащането на дължимата сума се извършва „по банков път в срок до 30 работни дни след представяне на двустранен приемо-предавателен протокол за доставения и монтиран климатик и представянето на надлежно оформена оригинална фактура, подписана от представител на изпълнителя.“
	
Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Мария *** Киркова, като кмет на Община Х. и Динко *** Тървалиев, като общински съветник в Общински съвет - Х. са лица, заемащи висша публична длъжност по смисъла на чл.6, ал.1, т.32 от ЗПКОНПИ.
При наличието на този първи елемент от състава на конфликта на интереси, определящо за съществуването на такъв е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това.
От справка в Търговски регистър се установява, че А.А.Т.е съдружник в „***“ООД, ЕИК ***, гр. Х., заедно с Д.К.Н., който е и управител на дружеството.
От събраните по преписката доказателства се установява свързаност по смисъла на §1, т.15, б. „а“ от ДР на ЗПКОНПИ между Динко *** Тървалиев с А.А.Т. (негова майка) и М.Б.Т. (негова съпруга). Не се установява свързаност по смисъла на §1, т.15, б. „а“ от ДР на ЗПКОНПИ между Мария *** Киркова и някое от лицата - Динко Тървалиев, М.Т., А.Т. и Д.Н. 
Наличието на родствени връзки на служителя в Община Х. М.Б.Т. със съдружниците в „***“ООД А.А.Т. и Д.К.Н. не създава свързаност по смисъла на §1, т.15, б. „б“ от ДР на ЗПКОНПИ между Мария Киркова, като кмет на Община Х. и „***“ООД, от една страна и между нея и съдружниците в дружеството, от друга. 
Съгласно чл.44 от ЗМСМА в правомощията на кмета на общината се включват и следните: ръководи цялата изпълнителна дейност на общината; организира изпълнението на общинския бюджет, включително своевременното изпълнение на утвърдените от общинския съвет показатели по чл. 52, ал. 2 за районите, кметствата и населените места с кметски наместници; организира изпълнението на дългосрочните програми; организира изпълнението на актовете на общинския съвет и внася в общинския съвет отчет за изпълнението им два пъти годишно; представлява общината пред физически и юридически лица и пред съда, а според ал. 4 кметът на общината в случаите, определени от закона, изпълнява и функции, възложени му от централните държавни органи.
[bookmark: _5n3jx9sfyd2c]Съгласно чл.5, ал.2, т.9 от Закона за обществените поръчки публични възложители са кметовете на общини, на райони, на кметства, както и кметските наместници, когато са разпоредители с бюджет. Според чл.20, ал.3, т.2 от ЗОП възложителите прилагат реда за възлагане чрез събиране на оферти с обява или покана до определени лица (чл. 18, ал.1, т.5 от ЗОП), когато обществените поръчки имат прогнозна стойност при доставки и услуги, с изключение на услугите по приложение № 2 (социални услуги и други специфични услуги) - от 30 000 лв. до 70 000 лв. 
Съгласно заявеното от кмета на Община Х. Мария Киркова в писмо с вх. № ЦУ01/18334/13.10.2020 г. на КПКОНПИ, на база извършеното от същата планиране, на основание чл.25 от Правилника за прилагане на закона за обществените поръчки (ППЗОП) и изготвения, на основание чл.26, ал.1 от ППЗОП график за провеждане и възлагане на обществени поръчки, с Обява № РД-ЗОП-31 от 12.06.2020 г. кметът на Община Х. обявява обществена поръчка с предмет: „Доставка и монтаж на климатични системи за нуждите на Община Х.“. Обществената поръчка е обявена на основание чл.20, ал.3, т.2 и във вр. с чл.17 от ЗОП - по реда за възлагане чрез събиране на оферти с обява, поради това, че прогнозната й стойност е 52000 лева, без ДДС. В обявата подробно са разписани изискванията към кандидатите, условията за допустимост и подбор. 
Със своя Заповед № РД-ЗОП-37 от 23.06.2020 г. кметът Киркова назначава Комисия за провеждане на обществената поръчка, а на 16.07.2020 г. утвърждава Протокол № 1 от 23.06.2020 г. от заседание на комисията за провеждане на обществената поръчка, в това число направеното от същата предложение за изпълнител да бъде избран класирания на първо място участник – „***“ ООД. На 29.07.2020 г. Мария Киркова - кмет и представляваща Община Х., като възложител, сключва Договор № 746/29.07.2020 г. с „***“ ООД, като изпълнител на обществената поръчка. С посочените действия Мария Киркова, в качеството й на кмет на Община Х. и като такава лице, заемащо висша публична длъжност по чл.3, т.32 от ЗПКОНПИ, упражнява свои правомощия по служба, но при липсата на частен интерес.
	Това е така, тъй като упражнените от Мария Киркова правомощия по служба-обявяване на обществена поръчка за доставка и монтаж на климатични системи за нуждите на Община Х., както и назначаването на комисия за нейното провеждане, са насочени към неограничен кръг от лица, от една страна. От друга страна, с тях не се създават предпоставки, които да доведат до предимство и поставяне в по-благоприятно положение на някой от потенциалните участници в обществената поръчка, още повече, че към момента на упражняване на правомощията не е било възможно да се предвиди колко участници ще има (обявата е публична), кои от тях ще бъдат допуснати (решението се взема от комисия), какви условия ще предложат участниците и чия оферта ще бъде приета (класирането е на база критерия „оптимално съотношение качество/цена“ по заложената методика в документацията за участие). Липсата на свързаност по смисъла на §1, т.15 от ДР на ЗПКОНПИ между Мария Киркова и „***“ ООД, както и между нея и съдружниците в дружеството, обуславя липсата на частен интерес и от упражнените от нея правомощия по служба, свързани с утвърждаването на Протокол №1 от 23.06.2020 г. от заседание на комисията за провеждане на обществената поръчка, в частност направеното предложение за изпълнител да бъде избран класирания на първо място участник – „***“ ООД, както и сключения със същото дружество като изпълнител на обществената поръчка Договор №746 от 29.07.2020 г.
	Липсата на частен интереси от упражнените правомощия по служба води и до липсата на конфликт на интереси.

Съгласно чл.33, ал.1 от Закона за местното самоуправление и местната администрация (ЗМСМА), общинският съветник има право: да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. С разпоредбата на чл.21, ал.1, т.6 от ЦМСМА е предвидено Общинският съвет да приема и изменя годишния бюджет на общината, включително показателите по чл.45, ал.1, т.2 от Закона за публичните финанси, с изключение на тези, които са определени като второстепенни разпоредители с бюджет по реда на чл.11, ал.10 от ЗПФ, осъществява контрол и приема отчета за изпълнението му.
Общинският съветник Динко Тървалиев е присъствал на проведено на 12.02.2020 г. заседание на Общински съвет Х., обективирано в Протокол № 6 и е участвал в гласуването на бюджета на Община Х., в това число по т.3.I. при приемане на Решение №78/12.02.2020 г. за разпределението на преходния остатък от 2019 г., с предвиден разход на средства за доставка на климатици за общински обекти  и по т.3.II. при приемане на Решение № 81/12.02.2020 г., с което е приет бюджета на Община Х. за 2020 г. С това, Динко Тървалиев, в качеството си на общински съветник и лице, заемащо висша публична длъжност по чл.3, т.32 от ЗПКОНПИ е упражнила свои правомощия по служба. 
С приетата разпоредба на чл.37, ал.2 от ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че за общинския съветник не е налице конфликт на интереси при участие в подготовката, обсъждането и приемането на бюджета на общината. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници във връзка с упражнените от тях правомощия, свързани с гласуването на бюджета на общината.
Горното е основание Комисията да приеме, че при упражняване на правомощията му по служба, свързани с приемането на бюджета на Община Х. за 2020 г., по отношение на Динко Тървалиев, в качеството му на общински съветник в Общински съвет Х., не е налице нарушение по чл.52 от ЗПКОНПИ.
От събраните по преписката доказателства и от писмо от Председателя на Постоянната комисия за предотвратяване и установяване на конфликт на интереси, действаща и по ЗПКОНПИ към Общински съвет Х., вх.№ ЦУ01-2937 от 11.02.2020 г. на КПКОНПИ, се установява, че Общински съвет Х. не е приемал решение по обявяването на обществена поръчка с предмет: „Доставка и монтаж на климатични системи за нуждите на Община Х.“. От това следва, че като общински съветник в Общински съвет Х. и лице, заемащо висша публична длъжност по чл.6, ал.1, т.32 от ЗПКОНПИ Динко Тървалиев не е упражнил и не би могъл да упражни правомощия по служба, касаещи обявяването на обществена поръчка с предмет: „Доставка и монтаж на климатични системи за нуждите на Община Х.“, спечелена от „***“ ООД, в което свързаното с него лице А.Т. е съдружник. 
Липсата на упражнени правомощия по служба, като една от трите кумулативни предпоставки за наличието на конфликт на интереси, води и до невъзможността за негово проявление.

Предвид изложеното, на основание чл. 74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество 

РЕШИ:

НЕ УСТАНОВЯВА конфликт на интереси по отношение на Мария *** Киркова, ЕГН ***, кмет на Община Х. и лице, заемащо висша публична длъжност, по смисъла на чл. 6, ал.1, т.32 от ЗПКОНПИ, във връзка с обявяването и провеждането на обществена поръчка с предмет „Доставка и монтаж на климатични системи за нуждите на Община Х.“, както и със сключването на Договор №746/29.07.2020 г. от Община Х. и „***“ ООД, поради липса на частен интерес. 
НЕ УСТАНОВЯВА конфликт на интереси по отношение на Динко *** Тървалиев, ЕГН ***, общински съветник в Общински съвет Х. и лице, заемащо висша публична длъжност, по смисъла на чл. 6, ал.1, т.32 от ЗПКОНПИ във връзка с гласуването на Решение №78/12.02.2020 г. и Решение № 81/12.02.2020 г. по Протокол № 6 от заседание на Общински съвет Х., с което е приет бюджета на Община Х. за 2020 г.
НЕ УСТАНОВЯВА конфликт на интереси по отношение на Динко *** Тървалиев, ЕГН ***, общински съветник в Общински съвет – Х. и лице, заемащо висша публична длъжност, по смисъла на чл. 6, ал.1, т.32 от ЗПКОНПИ във връзка с обявяването и провеждането на обществена поръчка с предмет „Доставка и монтаж на климатични системи за нуждите на Община Х.“, както и със сключения от Община Х. и „***“ ООД Договор №746/29.07.2020 г., поради липса на упражнени правомощия по служба.
Препис от Решението да се изпрати на Окръжна прокуратура - Х., с оглед преценка за реализиране на правомощията й по чл. 76, ал. 2 от ЗПКОНПИ.

Препис от Решението да се изпрати на Мария *** Киркова, кмет на Община Х. и на Динко *** Тървалиев, общински съветник в Общински съвет-Х.,  на основание чл.75, т.1 от ЗПКОНПИ.



КОМИСИЯ:
                             ПРЕДСЕДАТЕЛ:………………………/п/……….../СОТИР ЦАЦАРОВ /

                             ЗАМЕСТНИК - ПРЕДСЕДАТЕЛ:…../п/…………/АНТОН СЛАВЧЕВ/

                             ЧЛЕН:…………………………………../п/.../АНТОАНЕТА ЦОНКОВА/

		      ЧЛЕН:…………………..………………/п/…………/ПЛАМЕН ЙОЦОВ/

                              ЧЛЕН:…………………………………./п/.............../СИЛВИЯ КЪДРЕВА/

